Document ID: 31982R1981

Nõukogu määrus (EMÜ) nr 1981/82,
19. juuli 1982,
millega koostatakse loetelu ühenduse piirkondadest, kus humala tootmistoetust antakse üksnes tunnustatud tootjarühmadele
EUROOPA ÜHENDUSTE NÕUKOGU,
võttes arvesse Euroopa Majandusühenduse asutamislepingut,
võttes arvesse nõukogu 26. juuli 1971. aasta määrust (EMÜ) nr 1696/71 humalaturu ühise korralduse kohta, [1] viimati muudetud 1979. aasta ühinemisaktiga, eriti selle artikli 12 lõiget 4,
võttes arvesse komisjoni ettepanekut
ning arvestades, et:
määruse (EMÜ) nr 1696/71 artiklis 12 sätestatakse võimalus anda ühenduse teatavates piirkondades tootmistoetust üksnes tunnustatud tootjarühmadele, kes suudavad tagada oma liikmetele rahuldava sissetuleku ning tarnete otstarbeka korraldamise; asjaomastelt liikmesriikidelt saadava teabe alusel tuleb koostada loetelu piirkondadest, kus need tingimused on täidetud;
nõukogu koostas nende piirkondade loetelu määrusega (EMÜ) nr 593/79; [2]
alates määruse (EMÜ) nr 593/79 jõustumisest on Ühendkuningriigi edastatud teabe läbivaatamisel selgunud, et alates 1982. aasta saagikoristusest täidab uus piirkond neid tingimusi; sellest tulenevalt on vaja muuta nende piirkondade loetelu, kus humala tootmistoetust antakse üksnes tunnustatud tootjarühmadele; sel eesmärgil ning selguse huvides tuleks määrus (EMÜ) nr 593/79 asendada käesoleva määrusega,
ON VASTU VÕTNUD KÄESOLEVA MÄÄRUSE:
Artikkel 1
Nende määruse (EMÜ) nr 1696/71 artiklis 12 sätestatud ühenduse piirkondade loetelu, kus tootmistoetust saavad üksnes tunnustatud tootjarühmad, on sätestatud lisas. See loetelu kehtib alates 1981. aasta saagikoristusest kõigi märgitud piirkondade suhtes, välja arvatud Inglismaa, mille suhtes see kehtib alates 1982. aasta saagikoristusest.
Artikkel 2
Käesolevaga tunnistatakse määrus (EMÜ) nr 593/79 kehtetuks.
Artikkel 3
Käesolev määrus jõustub kolmandal päeval pärast selle avaldamist Euroopa Ühenduste Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 19. juuli 1982

Labels: 17
19
6